Obveza ispitivanja plinske instalacije

Obaveza ispitivanja plinskih instalacija proizlazi iz Zakona o zapaljivim tekućinama i plinovima (NN 108/95 i 56/10) članak 9. kojim je između ostalog propisano :

(1) Operator može puniti plinom plinsku instalaciju, samo na temelju ispitnog izvještaja o nepropusnosti i ispravnosti novoizgrađene ili obnovljene (rekonstruirane) plinske instalacije u građevini ili dijelu građevine sukladno tehničkoj dokumentaciji plinske instalacije.

(2) Operator, prilikom promjene ili umjeravanja plinomjera, produžuje ili uskraćuje isporuku plina samo na temelju ispitnog izvještaja o nepropusnosti i ispravnosti plinske instalacije u građevini ili dijelu građevine namijenjene za stanovanje, a najmanje jednom u 10 godina, ako drugim propisom nije određen kraći rok.

(3) Potrošač u građevini ili dijelu građevine javne namjene i građevine ili dijela građevine u kojoj se obavlja gospodarska djelatnost dužan je ispitati nepropusnost i ispravnost plinske instalacije najmanje jednom u 5 godina, a operator u tom roku produžuje ili uskraćuje isporuku plina samo na temelju ispitnog izvještaja, ako drugim propisom nije određen kraći rok.

(4) Potrošač, po prethodnoj najavi operatora ili ovlaštene pravne ili fizička osobe, dužan je omogućiti nesmetano ispitivanje plinske instalacije iz stavka 1., 2. i 3. ovoga članka u cilju dobivanja ispitnog izvještaja.

Važne napomene za korisnike:

Sva ispitivanja ispravnosti i nepropusnosti plinskih instalacija na našem distributivnom području obavlja isključivo distributer plina Plinkom d.o.o. , te niti jedna pravna ili fizička osoba nema naše ovlaštenje za provođenje ovih ispitivanja.

Cijena ispitivanja plinskih instalacija utvrđena je prema Cjeniku nestandardnih usluga koji odobrava Hrvatska energetska regulatorna agencija HERA.

Ispitivanje instalacija prilikom redovne promjene ili umjeravanja plinomjera, jednom u 10 godina, za obračunska mjerna mjesta koja se nalaze u građevini ili djelu građevine namijenjene za stanovanje plaća se u okviru fiksne mjesečne naknade od 3,00 Kn, te se ovo redovno ispitivanje ne naplaćuje posebno prilikom zamjene plinomjera.